钦定古今图书集成/明伦汇编/官常典/第671卷 > 说苑 > 《臣术》
## 钦定古今图书集成/明伦汇编/官常典/第671卷 > 说苑 > 《臣术》

陈成子谓鸱夷子皮曰：“何与常也？”对曰：“君死吾不死，
君亡吾不亡。”陈成子曰：“然。子何以与常？”对曰：“未死去
死，未亡去亡，其有何死亡矣？从命利君谓之顺，从命
病君谓之谀，逆命利君谓之忠，逆命病君谓之乱。君
有过，不谏诤，将危国殒社稷也。有能尽言于君，用则
留之，不用则去之，谓之谏；用则可生，不用则死，谓之‘诤’。”有能比和同力，率群下相与彊矫君，君虽不安，不
能不听，遂解国之大患，除国之大害，成于尊君安国，
谓之“辅。”有能亢君之命，反君之事，窃君之重，以安国
之危，除主之辱，攻伐足以成国之大利，谓之“弼。”故谏
诤辅弼之人，社稷之臣也。明君之所尊礼，而暗君以
为己贼。故明君之所赏，暗君之所杀也。明君好问，暗
君好独，明君上贤使能而享其功，暗君畏贤妒能而
灭其业，罚其忠而赏其贼。夫是之谓至暗，桀纣之所
以亡也。《诗》云：“曾是莫听，大命以倾。”此之谓也。